Slaggat eis jong bruid | Maroela Media
Slaggat eis jong bruid
'n Vrou is dood en haar man, met wie sy onlangs getroud is, het ernstige beserings opgedoen toe hul voertuig Maandagaand tussen Memel en Vrede in die Vrystaat teen 'n steilte afgerol het.
Vanessa Jackson, 'n woordvoerder van ER24, het Dinsdag gesê daar word vermoed dat die pad tussen die twee dorpe waarop die egpaar gery het, in 'n baie slegte toestand was en dat die voertuig moontlik 'n slaggat getref het, waarna die bestuurder beheer oor die voertuig verloor en van die pad af gery het.
"Die egpaar, albei in hul 20s, is beide uit die voertuig geslinger terwyl dit teen die steilte afgerol het. Die vrou het veelvoudige kritieke beserings opgedoen en is op die toneel dood verklaar," het Jackson gesê. "Die man het ernstige beserings opgedoen. Hy is op die toneel gestabiliseer en ook vir skok en verkluiming behandel. Een van die beamptes het in die koue sy eie baadjie uitgetrek en om die man gesit om hom warm te kry. Die man is met 'n ambulans na 'n plaaslike hospitaal geneem vir verdere behandeling," het Jackson gesê.
Volgens Jackson het paramedici gesukkel om by die ongelukstoneel uit te kom omdat die pad swak belig was en hulle stadig moes ry om al die slaggate te vermy.
Die name van die slagoffers is nog nie bekendgemaak nie. Die polisie ondersoek die ongeluk.
Madiba: Sekuriteit by hospitaal verskerp
Uitgeslinger…dus geen veiligheidsgordels aangehad nie? Jammer oor hulle sterfte, maar sou dit so hartseer geëindig het as hulle vas was?